Maantieteellisten merkintöjen ja alkuperänimitysten suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2002/C 102/07)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Kansallisen asiakirjan numero 94/00

1. Jäsenvaltion toimivaltainen viranomainen Nimi: Direcção-Geral do Desenvolvimento Rural

Osoite: Av. Defensores de Chaves, n.o 6, P-1049-063 Lisboa

Puh. (351) 213 18 43 00

Faksi (351) 213 52 13 46.

2. Hakijaryhmittymä 2.1 Nimi: Apetal - Agrupamento de Produtores de Enchidos Tradicionais do Alentejo, Lda

2.2 Osoite: Rossio Marquês de Pombal, n.o 64-2o D, P-7100-513 Estremoz

Puh. (351) 268 32 30 21

Faksi (351) 268 32 30 21

2.3 Kokoonpano: tuottaja/jalostaja (x) muu ( ).

3. Tuotelaji: Luokka 1.2 - Lihajalosteet

4. Eritelmä (yhteenveto 4 artiklan 2 kohdan edellytyksistä)

4.1 Tuotteen nimi: Paio de Estremoz e Borba

4.2 Tuotteen kuvaus: Paio de Estremoz e Borba on savustettu suoleen pakattu lihajaloste. Se on valmistettu Alentejana-rodun sikojen (lukuun ottamatta siitoskarjuja ja -emakoita) lihasta (kuveliha, niska, potka) ja rasvasta, jotka leikataan alle viiden senttimetrin paloiksi. Muut ainesosat ovat suola, vesi, paprikatahna ja kuivatut itämättömät valkosipulinkynnet. Kuorena käytetään sian paksusuolen osaa (cego), jota liotetaan ensin suolalla ja viinietikalla maustetussa vedessä. Tuote on pyöreähkö, sen pituus on 10-25 senttimetriä ja halkaisija 8-15 senttimetriä. Väriltään mustanpunainen pinta on karkea ja matta, rakenne on puolikova. Kuori on yhtenäinen, täysin massan täyttämä ja tiiviisti kiinni siinä. Kuoren reunat ommellaan kiinni punavalkoisella puuvillalangalla kaksinkertaisin pistoin, ja lanka kierretään tuotteen ympäri kolmen senttimetrin välein. Viistoon leikattuna massan leikkauspinta on väriltään punertava, massa on täysin kiinteää, ja liha ja rasva ovat sekoittuneet epäsäännöllisesti. Ulkonäöltään se on epäyhtenäinen, marmorikuvioinen, kiiltävä ja sisältää lihaskudoksen helmiäisenvalkoista rasvaa. Tuoksu ja maku ovat pehmeän miellyttäviä, valkosipulin ja savustuksen maut tuntuvat, ja makeus ja suolaisuus sekoittuvat tasapainoisesti. Rasva on aromaattista ja miellyttävän makuista. Rakenne on vähäsyinen ja kohtuullisen pehmeä.

4.3 Maantieteellinen alue: Näiden tuotteiden valmistusmenetelmien erityisluonteen, aistinvaraisten ominaisuuksien ja paikallisen väestön erityisosaamisen perusteella maantieteellinen tuotantoalue rajoittuu luonnollisella tavalla Alandroalin, Borban, Estremozin ja Vila Viçosan kuntiin.

4.4 Alkuperätodisteet: Paio de Estremoz e Borba on tuote, jota voidaan valmistaa ainoastaan edellä mainitulla maantieteellisellä alueella sijaitsevissa asianmukaisesti hyväksytyissä jalostuslaitoksissa. Raaka-aine on peräisin Alentejana-rotuun kuuluvista sioista, jotka kasvatetaan enimmäkseen ulkosalla täysin tai osittain laajaperäiseen tuotantoon soveltuvilla sikatiloilla. Tilojen alueella on myös tammi- ja rautatammimetsiköitä. Alentejana-rodun sioista suoraan saadut perinteiset tuotteet ovat herättäneet yhä useampien kuluttajien kiinnostuksen korkealaatuisiin tuotteisiin. Kuluttajat haluavat nykyisin nimenomaan eri alueiden parhaita tuotteita. Aitona perinnetuotteena Paio de Estremoz e Borba on maultaan ainutlaatuinen ja hienostunut. Sen ominaisuudet ovat tuotteelle luonteenomaiset.

4.5 Valmistusmenetelmä: Paio de Estremoz e Borba on valmistettu jalostamalla Alentejana-rodun sikojen asianmukaisesti paloiteltu ja puhdistettu kuveliha, lapa, niska ja potka sekä rasva, jonka osuus saa olla enintään 30 prosenttia. Kun palat on valittu, puhdistettu ja leikattu, lisätään muut ainesosat, jolloin saadaan massamainen seos. Sen jälkeen tuote kypsennetään, laitetaan kuoreen, ommellaan kiinni ja savustetaan käyttäen alueelle tyypillistä puulajia (rautatammi).

4.6 Yhteys maantieteelliseen alkuperään: Alentejana-rotuisten sikojen kasvatus on aina ollut yksi tapa turvata väestön ravinnontarve. Sen avulla on myös voitu tietyssä määrin korvata katovuosien aiheuttamat vajeet. Teurastamalla näitä eläimiä voitiin tuoreesta lihasta valmistaa erilaisia ruokalajeja ja herkullisia makkaroita, joita on aina pidetty arvossa. Alueen maatalousväestö on perinteisesti käyttänyt ravinnokseen makkaraa, jota oli tapana nauttia lounaaksi. Niiden yleistä käyttöä edistäviä tekijöitä ovat helppo kuljetettavuus ja hyvä säilyvyys vaihtelevissakin sääolosuhteissa. Vielä nykyisinkin voidaan vakuuttaa, että sianlihalla on huomattava taloudellis-sosiaalinen merkitys. Alentejon sianliha on raaka-aine, josta valmistetaan makuominaisuuksiltaan tyypilliset ja ainutlaatuiset Estremozin ja Borban alueen makkarat.

4.7 Valvontaelin Nimi: Certialentejo - Certificação de Produtos Agrícolas, Lda

Osoite: Av.a General Humberto Delgado, n.o 34 1o esq, P-7000-900 Évora.

4.8 Merkintä: Pakolliset maininnat: Paio de Estremoz e Borba - maantieteellinen merkintä sekä asianmukaisesti numeroitu tarkastusmerkki, josta ilmenee tuotteen ja tarkastuksen suorittaneen elimen nimi.

4.9 Kansalliset vaatimukset: Asetus N:o 9080/2000, joka on julkaistu Portugalin virallisen lehden (Diário da República) II-sarjan numerossa 102 3. toukokuuta 2000. Siinä vahvistetaan tärkeimmät Paio de Estremoz e Borban tuotantoa ja ominaisuuksia koskevat säännöt sekä määritellään sen valmistusalue.

EY-N:o: PT/00164/2000.09.14.

Täydellisen asiakirjan vastaanottopäivä: 23.7.2001.